Skietgeveg eis 2 na polisie op huis in Kelvin toeslaan | Netwerk24
03 Maart 2021 21:20
Die verdagtes wou na bewering 'n vragmotor met 'n besending selfone van bykans R60 miljoen kaap.
Volgens brig. Mathapelo Peters, polisiewoordvoerder, het lede van die polisie se snelwegpatrollie, lugvleuel, misdaadintelligensie-eenheid en die Johannesburgse metropolisie op 'n huis in Ou Pretoriaweg in Kelvin toegeslaan.
" 'n Skietgeveg het uitgebreek waarna 14 verdagtes, waaronder twee vroue, in hegtenis geneem is. Nog vyf verdagtes wat oor die mure van die huis gespring het, is gearresteer. 'n Veiligheidswag en 'n verdagte is in die voorval doodgeskiet," het Peters gesê.
"Daar is later ontdek dat een van die verdagtes tydens die skietgeveg 'n sewe maande oue baba moontlik as 'n skild wou gebruik. Die kind is na veiligheid geneem," het Peters gesê.
"Die Valke ondersoek die moontlikheid dat die verdagtes positief verbind kan word met 'n vlaag rooftogte by besighede asook die kaping van koerier-paneelwaens en vragmotors," het Peters gesê.
Op die toneel is daar ook beslag gelê op drie R-5 aanvalsgewere, twee AK-47 aanvalsgewere, 'n 303-geweer en vier pistole. Die polisie kon tot dusver bevestig dat vier van die agt voertuie by die huis, gekaap of gesteel is.